साह‌‌्बजादा हसन शाह् साह्‌ब दा जनम 1913 जां 1914 ई. च जम्मू दे जुलाह् कै म्हल्लै होआ। शुरू दी पढ़ाई जम्मू च गै कीती। जम्मू शैह‌्‌र उसलै (बटवारे कोला पैह‌्लै) हिन्दू ते मुसरमाने आस्तै विद्या दा इक खास केंदर हा। अलीगढ़ यूनिवर्सिटी चा इतिहास दा ऐम. ए. ते वकालत पास कीती। उनें यूनिवर्सिटी चा मैडल बी जित्ते दा हा। स्व. मौलवी अबदल लतीफ बनागामी (बांडीपुर) नै आखे दा ऐ जे शाह् साह्‌ब दा खानदान पच्छमीं पंजाब दे जिला जेह‌्लम कन्ने संबंधत हा। इंदे पिता ते दादे दा नां उत्थूं दे मन्ने-परमन्ने दे पीरें च गिनेआ जंदा हा, इस्सै करी पंजाबी रसम दे सताबक, उदें अनुजाई अपने नां कन्ने साह‌्बजादा ते शाह् लकब लिखदे न। शाह् साह्‌ब दा जनम जम्मू शैह‌्‌र च होने दे बावजूद जेह‌्लम नवासी इनें गी बार-बार उत्थें औने ताई सनेह् भेजदे रेह्। शाह् साह‌्ब नै मरीदें दी नजर-न्याज़ पर पलने दी बजाए अपनी मेह‌्नत दी कमाई गी श्रेश्ट समझेआ ते अपनी लियाकत दै जरियै उच्चकोटी दी सरकारी नौकरी प्राप्त करी लेई।